Gedagte vir die dag: Watter leiding vir ’n kind hou die langste?Foto: Christo Brits Leer ’n jongmens om die regte pad te kies, en wanneer hy eendag oud is, sal hy nie daarvan afwyk nie. (Spreuke 22:6) Ons weet dat ons ons kinders goeie waardes en goeie maniere moet leer. Dis eerstens ouers se taak om vir kinders lewensvaardighede te leer. Watter metode is die beste? Daar is veral twee metodes: praat en demonstreer. As ons praat, verduidelik ons die reg en verkeerd, en kinders moet luister. As ons demonstreer, leef ons bloot ons waardes self uit, en kinders kyk. Ons gee die meeste aandag aan die praat en die luister, en ook straf as hulle nie luister nie. Wanneer moet ons bekommerd wees? Beslis as kinders soms nie na ons luister nie. Maar ons moet eintlik nog meer bekommerd wees omdat hulle ons áltyd dophou. Want wat hulle sien, het meer blywende invloed as wat hulle hoor. ’n Seun sien hoe sy pa sy ma vashou, met haar praat, haar help en haar respekteer. Dit word sy “normaal” en hy gaan dit herhaal as hy groot is. Hy sien dié atmosfeer en styl kleintyd al raak en behou dit tot hy groot is (dit geld natuurlik ewe veel vir dogters). Wat sien jou kinders? Wat het jy gesien? Ons leiding aan kinders moet ’n effek hê op hoe hulle op 80-jarige ouderdom optree.